ולדמאר הקל

ולדמאר הקל (בגרמנית: Waldemar Heckel; נולד ב-1949) הוא היסטוריון קנדי של העת העתיקה.

הקל נולד בבאד קניגסהופן בגראבפלד (Bad Königshofen im Grabfeld) שבבוואריה, גרמניה. את התואר הראשון שלו עשה באוניברסיטת ויקטוריה. את עבודת המאסטר שלו סיים ב-1973, וב-1978 קיבל את תואר הדוקטור שלו מאוניברסיטת קולומביה הבריטית בוונקובר. הדיסטרציה שלו, שעסקה במרשלים של אלכסנדר הגדול, הציבה את היסודות לעבודתו מ-1992 בנושא זה. הקל נחשב בעולם לחוקר חשוב בנושא אלכסנדר הגדול, פרסם רבות בנושא זה, וחלק ממאמריו הניחו את הבסיס לתחומים שלא נחקרו עז אז ביסודיות. נושאים מחקר נוספים בהם עסק הם כתיבת ההיסטוריה ביוון העתיקה, והיסטוריה צבאית עתיקה.

הקל כיהן עד לפרישתו בסוף 2013 כפרופסור להיסטוריה עתיקה באוניברסיטת קלגרי.

מחקריו

המרשלים של אלכסנדר

בשנת 1992 הוציא הקל ספר על סמך עבודת הדוקטורט שלו, בנושא "המרשלים של האימפריה של אלכסנדר הגדול" (The Marshals of Alexander’s Empire). בספר ביוגרפיות של גדולי המפקדים בצבאו של אלכסנדר, והוא מכיל גם מידע רב על המבנה וההתארגנות של צבאו של אלכסנדר והאדמיניסטרציה שלו.

ראשיתו של הספר בעבודת הדוקטורט של הקל, בהנחייתו של פיליפ הארדינג, ומאוחר יותר בהנחייתו של מלקולם מק'גרגור, שעסקה בנושא זה. מאז 1975 עסק ולדמאר הקל בנושא באינטנסיביות, במטרה להמשיך ולעדכן את תוכן הכרך השני של ספרו של הלמוט ברווה, "Das Alexanderreich auf prosopographischer Grundlage" (האימפריה של אלכסנדר על בסיס פרוסופוגרפי, מינכן 1926), שכולל גם הוא ביוגרפיות של אישים מזמנו של אלכסנדר.

בספר עצמו שני חלקים מרכזיים: החלק הראשון, הכולל את פרקים 1 עד 4, מכיל אנשים בעלי קשר אישי לאלכסנדר, והשני (פרקים 5 עד 9) כולל אנשים בעלי תפקיד צבאי (מפקדים בצבא המוקדוני).

הקל, שבספר זה כלל רק אישים בעלי קשר חזק לאלכסנדר, כתב ספר נוסף על מנת להשלים את החסר. ספרו של הקל, "Who's Who in the Age of Alexander the Great: Prosopography of Alexander's Empire", יצא לראשונה ב-2006. הוא מכיל מעל 800 ביוגרפיות קצרות של אישים, גם בעלי קשר רופף יותר לאלכסנדר, שלפיכך לא הופיעו בספרו על המרשלים. בספר זה כלולים שחיו לאחר הזמן בו היה אלכסנדר בחיים, ומנהיגים מן האימפריה הפרסית, מולה נלחם אלכסנדר הגדול במסע כיבושים נרחב. מפני שהיו לו שיקולים מעט אחרים משל ברווה, עליו הסתמך, מכיל הספר רשימה של דמויות שברווה הכליל בספרו, ואילו אצל הקל הושמטו.

אלכסנדר הגדול: היסטוריה חדשה

בשנת 2009 ערך הקל, יחד עם לורנס א' טרייטל, ספר בעל שם זה (במקור "Alexander the Great: A New History"). הספר, שאת המאמרים השונים בו כתבו חוקרים חשובים בתחום זה, מקיף נושאים שונים בחייו של אלכסנדר: הדת בחייו, מלוויו במסע הכיבושים במזרח, השפעתו, חיי המין שלו וייצוגיו בקולנוע ובאמנות לאורך הדורות.

כתביו (מבחר) 
 (Ed., with Lawrence A. Tritle): Alexander the Great. A New History. Oxford 2009.
 The Conquests of Alexander the Great. Cambridge 2007.
 Who’s Who in the Age of Alexander the Great. Prosopography of Alexander’s Empire. Oxford 2006.
 (Ed., with John C. Yardley): Alexander the Great. Historical Sources in Translation. Oxford 2003.
 Justin: Epitome of the Philippic History of Pompeius Trogus, Volume I. Books 11–12: Alexander the Great. Translated by J. C. Yardley, comments by Waldemar Heckel. Oxford 1997.
 The Marshals of Alexander’s Empire. London/New York 1992.
 Quintus Curtius Rufus: The History of Alexander. Translated by J. C. Yardley, with introduction, appendix and comments by Waldemar Heckel. London 1984.

קישורים חיצוניים 
 דף הבית באתר אוניברסיטת קלגרי

הערות שוליים

היסטוריונים קנדים
היסטוריונים של העת העתיקה
בוגרי אוניברסיטת מקמסטר
בוגרי אוניברסיטת קולומביה הבריטית
סגל אוניברסיטת קלגרי
מהגרים מגרמניה
מהגרים לקנדה
קנדים שנולדו ב-1949